Mestské zastupiteľstvo v Stupave v súlade s ustanovením § 6, odst. (1) zákona č. 369/1990 Zb. o obecnom zriadení v znení neskorších predpisov, v zmysle § 28, odst.(5), § 49 odst. (4), § 114 odst. (6) a § 140, odst. (10) zákona č. 245/2008 Z.z. o výchove a vzdelávaní (školský zákon) a o zmene a doplnení niektorých zákonov v znení neskorších predpisov a v zmysle § 6, odst. (24) zákona č. 596/2003 Z.z. o štátnej správe v školstve a školskej samospráve a o zmene a doplnení niektorých zákonov v znení neskorších predpisov

vydáva

**Všeobecne záväzné nariadenie č. 6/2016,**

**ktorým sa určuje výška príspevku na čiastočnú úhradu výdavkov v školách a školských zariadeniach v zriaďovateľskej pôsobnosti Mesta Stupava**

**§ 1**

**Úvodné ustanovenia**

1. Toto všeobecne záväzné nariadenie (ďalej len "nariadenie") určuje výšku mesačného príspevku zákonného zástupcu na čiastočnú úhradu výdavkov v školách a školských zariadeniach v zriaďovateľskej pôsobnosti Mesta Stupava.
2. Pre účely tohto nariadenia sú školami materská škola a základná umelecká škola a školskými zariadeniami školský klub detí a školská jedáleň v zriaďovateľskej pôsobnosti Mesta Stupava.
3. Mesto Stupava je zriaďovateľom:
4. Základná umelecká škola v Stupave,
5. Materská škola na Marcheggskej ulici č. 58 v Stupave a školská jedáleň,
6. Materská škola na ulici Janka Krála č. 1 v Stupave a školská jedáleň,
7. Materská škola na Ružovej ulici č. 7 v Stupave a školská jedáleň,
8. Materská škola na Hviezdoslavovej ulici č. 674 v Stupave,
9. Školský klub detí pri Základnej škole kpt. Nálepku v Stupave (ďalej len "ŠKD")
10. zariadenie školského stravovania Základnej školy kpt. Nálepku v Stupave - školská jedáleň.

**§ 2**

**Materská škola**

1. Zákonný zástupca dieťaťa prispieva na čiastočnú úhradu výdavkov materskej školy za pobyt dieťaťa v materskej škole v sume 25,00 € mesačne na jedno dieťa.
2. Príspevok v materskej škole sa neuhrádza na dieťa,

a) ktoré má jeden rok pred plnením povinnej školskej dochádzky,

b) ak zákonný zástupca dieťaťa predloží riaditeľovi materskej školy doklad o tom, že je

poberateľom dávky v hmotnej núdzi a príspevkov k dávke v hmotnej núdzi 1),

c) ktoré je umiestnené v zariadení na základe rozhodnutia súdu.

1.

1. Príspevok v materskej škole na základe rozhodnutia zriaďovateľa sa neuhrádza za dieťa,

ktoré:

1. má prerušenú dochádzku do materskej školy na viac ako 30 po sebe nasledujúcich

kalendárnych dní z dôvodu choroby alebo rodinných dôvodov preukázateľným spôsobom,

1. ktoré nedochádzalo do materskej školy v čase školských prázdnin alebo bola prerušená prevádzka materskej školy zapríčinená zriaďovateľom alebo inými závažnými dôvodmi; v týchto prípadoch uhrádza zákonný zástupca pomernú časť určeného príspevku.
2. Termín a spôsob úhrady príspevku určí riaditeľ materskej školy vnútorným predpisom školy.

**§ 3**

**Základná umelecká škola**

1. Základná umelecká škola zabezpečuje umeleckú výchovu a vzdelávanie podľa vzdelávacieho programu odboru vzdelávania prevažne pre žiakov základnej školy. Základná umelecká škola môže organizovať aj štúdium pre deti vo veku pred plnením povinnej školskej dochádzky, žiakov stredných škôl a dospelých.
2. Zákonný zástupca žiaka prispieva na čiastočnú úhradu výdavkov spojených so štúdiom v základnej umeleckej škole v sume 10,00 € mesačne na jedného neplnoletého žiaka.
3. Dospelá osoba prispieva na čiastočnú úhradu výdavkov spojených so štúdiom v základnej umeleckej škole v sume 10,00 € mesačne.
4. Zriaďovateľ základnej umeleckej školy môže rozhodnúť o znížení alebo odpustení príspevku podľa odst. 2. a 3.tohto článku, ak zákonný zástupca neplnoletého žiaka alebo plnoletý žiak o to písomne požiada a predloží doklad o tom, že je poberateľom dávky v hmotnej núdzi a príspevkov k dávke v hmotnej núdzi podľa osobitného predpisu 1).
5. Termín a spôsob úhrady príspevku určí riaditeľ základnej umeleckej školy vnútorným predpisom školy.

**§ 4**

**Školský klub detí**

1. Školský klub detí zabezpečuje pre deti, ktoré plnia povinnú školskú dochádzku na základnej škole, činnosť podľa výchovného programu školského zariadenia zameranú na ich prípravu na vyučovanie a na oddych v čase mimo vyučovania a v čase školských prázdnin. Činnosť, ktorú zabezpečuje školský klub detí, nie je totožná s činnosťou zabezpečovanou centrom voľného času podľa § 116 zákona č. 245/2008 Z.z. o výchove a vzdelávaní (školský zákon) a o zmene a doplnení niektorých zákonov v znení neskorších predpisov.
2. Zákonný zástupca žiaka prispieva na čiastočnú úhradu nákladov spojených s činnosťou školského klubu detí v sume 15,00 € mesačne na jedného žiaka.
3. Zákonný zástupca žiaka prispieva na čiastočnú úhradu nákladov spojených so skrátenou výchovno-vzdelávacou činnosťou školského klubu detí (len ranný pobyt alebo pobyt dieťaťa v čase podávania obeda) v sume 7,00 € mesačne na jedného žiaka.

2.

1. Zriaďovateľ školského klubu detí môže rozhodnúť o znížení alebo odpustení príspevku podľa ods. 2. a 3.tohto článku, ak zákonný zástupca žiaka o to písomne požiada a predloží doklad o tom, že je poberateľom dávky v hmotnej núdzi a príspevkov k dávke v hmotnej núdzi podľa osobitného predpisu 1).
2. Termín a spôsob úhrady príspevku určí riaditeľ základnej školy vnútorným predpisom školy.

**§ 5**

**Školská jedáleň pri materskej škole**

1. Školská jedáleň sa zriaďuje na prípravu, výdaj, konzumáciu jedál a nápojov pre stravníkov v čase ich pobytu v škole alebo v školskom zariadení.
2. Zákonný zástupca dieťaťa uhrádza finančný príspevok na stravovanie vo výške nákladov na nákup potravín podľa vekových kategórií stravníkov v súlade s finančnými pásmami určenými Ministerstvom školstva SR 2) bez úhrady režijných nákladov na výrobu a výdaj jedál a nápojov.
3. Príspevok na nákup potravín pre dieťa materskej školy je štvrté finančné pásmo na nákup potravín v súlade s finančnými pásmami určenými Ministerstvom školstva SR 2) spolu na jeden deň v sume 1,27 €, z toho desiata 0,30 €, obed 0,72 €, olovrant 0,25 €.
4. Výšku úhrady ceny obeda dospelých stravníkov v školských jedálňach (zamestnancov škôl a cudzích stravníkov), ktorí hradia v cene obeda náklady na nákup potravín a režijné náklady, určí riaditeľ materskej školy vnútorným predpisom v súlade s finančnými pásmami na nákup potravín určenými Ministerstvom školstva Slovenskej republiky 2).
5. Termín a spôsob úhrady príspevku určí riaditeľ školy vnútorným predpisom školy.

**§ 6**

**Školská jedáleň pri základnej škole**

1. Školská jedáleň sa zriaďuje na prípravu, výdaj, konzumáciu jedál a nápojov pre stravníkov v čase ich pobytu v škole alebo v školskom zariadení. Školská jedáleň, ktorej zriaďovateľom je obec, poskytuje stravovanie deťom a žiakom za čiastočnú úhradu nákladov, ktoré uhrádza zákonný zástupca vo výške nákladov na nákup potravín podľa vekových kategórií stravníkov v nadväznosti na odporúčané výživové dávky. Zákonný zástupca prispieva na úhradu režijných nákladov, ak tak určí zriaďovateľ.
2. Zákonný zástupca žiaka uhrádza finančný príspevok na stravovanie vo výške nákladov na nákup potravín podľa vekových kategórií stravníkov v súlade s finančnými pásmami určenými Ministerstvom školstva SR 2) bez úhrady režijných nákladov na výrobu a výdaj jedál a nápojov.
3. Príspevok na nákup potravín na jeden obed pre žiaka I.stupňa základnej školy je štvrté finančné pásmo na nákup potravín v súlade s finančnými pásmami určenými Ministerstvom školstva SR 2) v sume 1,09 € a pre žiaka II. stupňa základnej školy je štvrté finančné pásmo na nákup potravín v súlade s finančnými pásmami určenými Ministerstvom školstva SR 2) v sume 1,16 €.

3.

1. Výšku úhrady ceny obeda dospelých stravníkov v školských jedálňach (zamestnancov škôl a cudzích stravníkov), ktorí hradia v cene obeda náklady na nákup potravín a režijné náklady, určí riaditeľ základnej školy vnútorným predpisom v súlade s finančnými pásmami na nákup potravín určenými Ministerstvom školstva Slovenskej republiky 2).
2. Zriaďovateľ školskej jedálne môže rozhodnúť o znížení alebo odpustení príspevku podľa odseku 3., ak zákonný zástupca predloží doklad o tom, že je poberateľom dávky v hmotnej núdzi a príspevkov k dávke v hmotnej núdzi podľa osobitného predpisu 2).

To neplatí, ak ide o deti a žiakov, na ktoré sa poskytuje dotácia podľa osobitného predpisu 3).

1. Termín a spôsob úhrady príspevku určí riaditeľ základnej školy vnútorným predpisom školy.

**§ 7**

**Záverečné ustanovenia**

1. Toto Všeobecne záväzné nariadenie bolo schválené Mestským zastupiteľstvom Stupava dňa 27.10.2016 uznesením č. 159/2016.
2. Toto Všeobecne záväzné nariadenie nadobúda účinnosť pätnástym dňom od jeho vyhlásenia.
3. Dňom nadobudnutia účinnosti tohto Všeobecne záväzného nariadenia sa ruší Všeobecne záväzné nariadenie mesta Stupava č.11/2011, ktorým sa určuje výška príspevku na čiastočnú úhradu nákladov v školách a školských zariadeniach v zriaďovateľskej pôsobnosti mesta Stupava, schválené Mestským zastupiteľstvom Stupava dňa 27.10.2011 uznesením v bode B/22 záverov.

**Ing., Mgr.art. Roman Maroš**

primátor mesta Stupava

-------------------------------------------------------------------------------------------------------------

1. Zákon č. 599/2003 Z.z. o pomoci v hmotnej núdzi a o zmene a doplnení niektorých zákonov v znení neskorších predpisov.
2. §140 odst. 13 zákona č. 245/2008z.z., Finančné pásma nákladov na nákup potravín na jedno jedlo podľa vekových kategórií stravníkov a príspevok zákonného zástupcu dieťaťa a žiaka vo výške nákladov na nákup potravín od 1.9.2011.
3. § 4 zákona č. 544/2010 Z.z. o dotáciách v pôsobnosti Ministerstva práce, sociálnych vecí a rodiny Slovenskej republiky

4.

**Všeobecne záväzné nariadenie Mesta Stupava**

**č. 6/2016,**

**ktorým sa určuje výška príspevku na čiastočnú úhradu výdavkov v školách a školských zariadeniach v zriaďovateľskej pôsobnosti Mesta Stupava**

**Schválené Mestským zastupiteľstvom v Stupave dňa 27.10.2016 uznesením**

**č.159/2016.**

**Návrh VZN vyvesený na úradnej tabuli Mesta Stupava dňa : 11.10.2016**

**Návrh VZN zvesený z úradnej tabule Mesta Stupava dňa: 14.11.2016**

**Návrh VZN zverejnený na internetovej stránke Mesta Stupava dňa: 11.10.2016**

**Návrh VZN stiahnutý z internetovej stránky Mesta Stupava dňa:14.11.2016**

**VZN vyvesené na úradnej tabuli Mesta Stupava dňa: 14.11.2016**

**VZN zverejnené na internetovej stránke Mesta Stupava dňa: 14.11.2016**

**VZN nadobúda účinnosť dňa: 29.11.2016**